Kind verdrink by Kaapstad-swembadDie Trafalgar openbare swembad in Woodstock. (Foto: City of Cape Town/Twitter) ŉ Middag langs die swembad het tragies geëindig toe ŉ tienjarige meisie Sondag by ŉ openbare swembad in Kaapstad verdrink het. Dit ten spyte daarvan dat lewensredders alles moontlik gedoen het om haar te probeer bybring. Nog ŉ kind het amper dieselfde oorgekom, maar het dit wonderbaarlik oorleef. Volgens een van Kaapstad se wykraadslede, Ian McMahon, het een van die meisies net voor 16:00 by die Trafalgar‑ openbare swembad in Woodstock verdrink. “Lewensredders het hard baklei om die minderjarige by te bring, maar was ongelukkig onsuksesvol,” sê hy. Die kind is op die toneel dood verklaar nadat die Wes-Kaapse nooddiens daar aangekom het. “Die Stad Kaapstad wil ons innige meegevoel met die familie en vriende van die oorlede kind betuig.” Volgens McMahon het die lewensredders ŉ tweede kind uit die water gehaal wat haar beproewing oorleef het. Die 12-jarige meisie is met ŉ private ambulansdiens na ŉ hospitaal geneem en is glo in ŉ stabiele toestand. Die Trafalgar‑ openbare swembad is intussen tot verdere kennisgewing vir lede van die publiek gesluit. In ŉ onverwante voorval is drie mense Sondag gered toe hulle deur die see meegesleur is. Deanna February, woordvoerder van die Wes-Kaapse nooddiens, sê die drie swemmers is om 15:56 by die Strand gered. “Een van die pasiënte was in ŉ ernstige toestand en is deur ŉ private ambulansdiens na die Helderberg-hospitaal geneem,” sê sy. Die ander twee swemmers het vervoer na ŉ hospitaal van die hand gewys, maar is op die toneel behandel.